懷浙中兄弟
作者：晁公遡
朝代：宋

paragraphs: 昔游楚澤窺衡湘，飄然欲返川無梁。
途窮問津西入蜀，十年一過如風狂。
欲知滯留視草木，來時尺許今人長。
石龜尚有懷海心，苟非達者寧無情。
倦游于此豈不厭，況乃州縣徒勞人。
官如敝屣端可捐，投劾徑去真欣然。
只憂口紋有從理，一簪不著死道邊。
近聞有客自吳至，試問龍化今何年。
屬車南游今尚爾，翠華停停照江水。
會稽久闕神禹朝，再喜吳兒識天子。
徑山苕溪兩奇絕，鳳舞龍飛臨觀闕。
宮中又起白玉城，丹樓如霞高嵽嵲。
潮聲浩浩江風急，越水吳山動秋碧。
霓旌玉弭有光輝，西湖蒲柳生顔色。
氣象不與巴山同，年來聞此益欲東。
但期生見翔鳳闕，豈敢望到明光宮。
舉頭試望長安日，遥想烏衣淚霑臆。
逢人寄書往問訊，流落猶爲帝城客。
山川雖異風景同，勿作楚囚相對泣。